**PROGRAM PODINTERVENCIJE**

**KARAKTERIZACIJA ČEBELJIH PRIDELKOV ZA OBDOBJE2023 - 2025**

v skladu z Uredbo o izvajanju intervencij v sektorju čebelarskih proizvodov

iz strateškega načrta skupne kmetijske politike 2023 - 2027

(Uradni list RS, št.17/23)

Ljubljana, april 2023

KAZALO

[1. Uvod 3](#_Toc132800528)

[2. Cilj podintervencije 4](#_Toc132800529)

[3. Območje, na katerih se izvede raziskava, in način vzorčenja 4](#_Toc132800530)

[4. Vsebina raziskave 4](#_Toc132800531)

[5. Pogoji, ki jih morajo izpolnjevati ponudniki 4](#_Toc132800532)

[6. Vsebina poročila o izvedbi raziskave 5](#_Toc132800533)

[7. Specifikacija upravičenih stroškov 5](#_Toc132800534)

# 1. Uvod

V Sloveniji se čebelarstvu posveča posebna pozornost, kar se zrcali v celostni podpori slovenskemu čebelarstvu. Od leta 2005 naprej se uspešno izvajajo triletni evropski programi ukrepov na področju čebelarstva, vzpostavljena je javna svetovalna služba v čebelarstvu, ki skrbi za ohranitev kranjske čebele, ozavešča pa tudi širšo javnosti o pomenu čebel, izvaja se rejski program za kranjsko čebelo za katerega je pristojna Priznana rejska organizacija za kranjsko čebelo, za zdravstveno varstvo čebel pa skrbi javna specialistična veterinarska služba.

Na podlagi Uredbe (EU) 2021/2116 Evropskega parlamenta in Sveta z dne 2. decembra 2021 o financiranju, upravljanju in spremljanju skupne kmetijske politike je Ministrstvo za kmetijstvo, gozdarstvo in prehrano (v nadaljevanju: ministrstvo) skupaj s strokovnimi institucijami pripravilo Strateški načrt skupne kmetijske politike 2023 – 2027 za Slovenijo (v nadaljevanju: strateški načrt), ki je bil potrjen z Izvedbenim sklepom Komisije C(2022) 7574 z dne 28. 10. 2022 o odobritvi strateškega načrta SKP za obdobje 2023–2027 za Slovenijo za podporo Unije. Uredba o izvajanju intervencij v sektorju čebelarskih proizvodov iz strateškega načrta skupne kmetijske politike 2023–2027 je izvedbeni akt strateškega načrta in predvideva naslednje intervencije: prenos znanja v čebelarstvu, podpora čebelarjem in čebelarskim društvom, vzreja čebeljih matic, raziskovalno delo na področju čebelarstva, promocija in raziskava trga sektorja čebelarstvo ter kakovost in varnost čebeljih pridelkov. V sklopu intervecije raziskovalno delo na področju čebelarstva se bo izvajalo sedem podintervencij: **karakterizacija čebeljih pridelkov**, ugotavljanje učinkov masaže z medom, iskanje alternativnih paš in karakteristike medu v povezavi s povzročitelji medenja, razvoj in testiranje tehnologij za povečanje ekonomičnosti in trajnosti v upravljanju s čebeljimi družinami preko inovacijskih projektov, testni čebelnjaki za nadzor varoze ter izdelava in vzdrževanje aplikacije za vnos podatkov in obveščanje čebelarjev, raziskave na področju uporabe apitehničnih ukrepov in drugih načinov za zatiranje varoze ter analiza čebeljih pridelkov.

Za posodobitev in dopolnitev baze podatkov osenzoričnih, fizikalno-kemijskih in mikroskopskih lastnosti različnih vrst medu pridelanih v Sloveniji je ministrstvo za kmetijstvo, gozdarstvo in prehrano naročilo raziskavo z naslovom karakterizacija čebeljih pridelkov.

Slovenija je poznana po svoji rastlinski pestrosti, zaradi česar lahko čebelarji izkoriščajo različne čebelje paše in pridobivajo vrstni med. Vrste medu so poimenovane po rastlinah, na katerih čebele nabirajo medičino ali mano. Vrstna pestrost medu je v Sloveniji posebnost, katero je potrebno ohranjati in čebelarje spodbujati in usmerjati k pridelavi vrstnega medu, saj vrstna pestrost pomeni prednost pri trženju medu in tako povečuje konkurenčnost slovenskega čebelarstva. Vsaka vrsta medu ima zanjo značilne fizikalno-kemijske, mikroskopske in senzorične lastnosti. Lastnosti vsake vrste medu so odvisne od tega, kje čebele nabirajo osnovno surovino in od povzročiteljev medenja. V zadnjem času smo priča izredno spreminjajočim se razmeram v okolju, ki imajo za posledico tudi spremenjene lastnosti medu. Opažamo, da se lastnosti medu pridobljenega v zadnjih letih ne ujemajo z že opisanimi lastnostmi posamezne vrste medu. Posledica spremenjenega vpliva okolja na lastnosti medu je ta, da se pojavljajo velike težave pri določanju pravilne vrste medu, zaradi česar je nujno potrebno posodobiti opis senzoričnih, fizikalno-kemijskih in mikroskopskih lastnosti različnih vrst medu pridelanega  v Sloveniji. Ker je pridobivanje vrstnega medu odvisno tudi od povzročiteljev medenja iz posameznega pašnega okoliša bo potrebno pri opisu posameznih vrst medu sodelovanje z opazovalno napovedovalno službo medenja. Poleg tega se v zadnjem času pojavljajo tudi nove vrste medu, katerih lastnosti še niso opisane.

Poleg medu so primarni čebelji pridelki tudi cvetni prah, matični mleček, propolis in strup. Sestava teh pridelkov je odvisna od okolja in tehnologije pridelave. Zaradi koristnosti uporabe čebeljih pridelkov v prehrani je njihova poraba vsak dan v porastu, s tem pa tudi možnost, da se na naših prodajnih policah znajdejo čebelji pridelki vprašljive kakovosti in porekla.

Ker v Sloveniji še nimamo izdelane karakterizacije čebeljih pridelkov (razen medu), potvorb pridelkov ne moremo prepoznati in jih odpraviti, zato se pojavlja potreba, da se izdelajo osnovni kriteriji kakovosti slovenskega cvetnega prahu, matičnega mlečka, propolisa in strupa. Dopolnila se bo zbirka podatkov o lastnostih čebeljih pridelkov (med, cvetni prah, matični mleček, propolis in strup) slovenskega porekla tudi z njihovimi funkcionalnimi lastnostmi. Naloga je nadgradnja in dopolnitev dosedanjega dela.

# 2. Cilj podintervencije

Cilj podintervencije je:

* dopolniti zbirko podatkov o lastnostih medu, cvetnega prahu, matičnega mlečka, propolisa in strupa slovenskega porekla.

Kazalnik podintervencije je:

* število letnih poročil.

# 3. Območje, na katerih se izvede raziskava, in način vzorčenja

Vzorci medu, matičnega mlečka, cvetnega prahu, propolisa in čebeljega strupa se morajo zbrati vsaj v treh statističnih regijah Republike Slovenije.

# 4. Vsebina raziskave

Raziskava karakterizacija čebeljih pridelkov mora zajemati sledeče vsebinske sklope:

* v treh letih analizirati po 20 vzorcev propolisa (zlasti: vsebnost skupnih flavonoidov) iz treh različnih čebelarskih sezon glede na razpoložljivost v posamezni čebelarski sezoni;
* v treh letih analizirati po 20 vzorcev cvetnega prahu (osmukanec) (zlasti: vsebnost elementov, antioksidativna in protimikrobna učinkovitost, pelodna analiza ter senzorična ocena) iz treh različnih čebelarskih sezon glede na razpoložljivost v posamezni čebelarski sezoni;
* v treh letih analizirati po 20 vzorcev matičnega mlečka (zlasti: senzorična ocena, vsebnost vode, beljakovin, kislin, vrednost pH, antioksidativna učinkovitost) iz treh različnih čebelarskih sezon glede na razpoložljivost v posamezni čebelarski sezoni;
* v treh letih analizirati po 20 vzorcev čebeljega strupa (melitin, skupne beljakovine, suha snov) iz treh različnih čebelarskih sezon glede na razpoložljivost v posamezni čebelarski sezoni;
* v treh letih analizirati po 40 vzorcev medu (zlasti: protimikrobna in antioksidativna učinkovitost glede na vrsto medu, potrebno določiti tudi vrsto medu) iz treh različnih čebelarskih sezon glede na razpoložljivost v posamezni čebelarski sezoni.

Podintervencija se lahko izvaja:

* v programskem letu 2023 od podpisa pogodbe z izvajalcem do 16. avgusta 2023;
* v programskem letu 2024 od 17. avgusta 2023 do 16. avgusta 2024;
* v programskem letu 2025 od 17. avgusta 2024 do 16. avgusta 2025.

# 5. Pogoji, ki jih morajo izpolnjevati ponudniki

Pogoji, ki jih morajo izpolnjevati izvajalci raziskave so:

* na javno naročilo se lahko prijavi pravna oseba, ki je vpisana v evidenco raziskovalnih organizacij Javne agencije za raziskovalno dejavnost Republike Slovenije ter izpolnjuje pogoje, predpisane z Zakonom o znanstvenoraziskovalni in inovacijski dejavnosti (Uradni list RS, št. [186/21](http://www.uradni-list.si/1/objava.jsp?sop=2021-01-3695)) ali društvo, ki ima status društva, ki deluje v javnem interesu na področju raziskovalne in razvojne dejavnosti,
* raziskavo izvaja projektna skupina, ki jo sestavljajo vodja projekta, raziskovalci ter strokovni in tehnični sodelavci,
* vodja projekta mora imeti doktorat znanosti s področja naravoslovja in v zadnjih petih letih objavljen vsaj en znanstveni prispevek s področja čebelarstva v znanstveni literaturi, kar je razvidno iz baze SICRIS in imeti najmanj tri leta izkušenj na področju čebelarjenja, kar je razvidno iz Centralnega registra čebelnjakov ali mora biti zaposlen pri pravni osebi, ki ima že najmanj tri leta registriran čebelnjak v Centralnem registru čebelnjakov.

# 6. Vsebina poročila o izvedbi raziskave

Pri vsakem mejniku mora izvajalec pripraviti poročilo, ki vključuje rezultate, interpretacijo rezultatov in splošne ugotovitve.

Pri tretjem mejniku mora izvajalec v pisni obliki dopolniti bazo podatkov, ki vključuje zbrane podatke po posameznem analiziranem vzorcu s povprečnimi, minimalnimi in maksimalnimi vrednostmi.

Poročilo tretjega mejnika, ki vključuje rezultate celotne raziskave mora biti prikazano širši javnosti pred 10. septembrom 2025. Način predstavitve (predavanje, posvet, članki, video posnetki) in termin predstavitve rezultatov raziskave določi izvajalec. O načinu in terminu predstavitve izvajalec obvesti ministrstvo in Agencijo RS za kmetijske trge in razvoj podeželja do 10. avgusta 2025.

Poročila morajo biti po izvedbi pogodbenih del v skladu s pogodbenimi roki objavljena na spletni strani izvajalca in na ta način dostopna širši javnosti oz. vsem zainteresiranim.

Izvajalec mora pri objavi rezultatov raziskave in pri vseh drugih oblikah javnega predstavljanja navesti, da so doseženi rezultati nastali v okviru strateškega načrta, ki je bil financiran iz sredstev državnega proračuna in proračuna Evropske unije.

# 7. Specifikacija upravičenih stroškov

Upravičeni stroški karakterizacije čebeljih pridelkov so stroški dela in materialni stroški.